સમસ્યાનું કારણ મિત્રે નવા ઘરમાં નખાવેલી આકર્ષક અને નયનરમ્ય ટાઇલ્સ હતી! આ ટાઇલ્સ તેના દેખાવ અને ચળકાટથી સૌ કોઈને આકર્ષી જાય એવી હતી, પરંતુ એની તીવ્ર લીસી સપાટી ક્યારેક કોઈના માટે અકસ્માતરૂપ બની જાય એવો પૂરેપૂરો સંભવ રહેલો હતો. ઉંમરલાયક માતા-પિતા આ બાબતે દુઃખી થાય એ વાત પણ કંઈ ખોટી તો નહોતી જ! મિત્રને વસવસો બસ એટલો જ હતો કે મહેનત કરીને મજાનું ઘર બનાવ્યું હતું તોય માતા-પિતાને ખુશ ન કરી શક્યા! અરે આ જ મા-બાપ જૂના ખખડી ગયેલા ઘરમાં રોજ બૂમો પાડતાં કે હવે તો ધૂળ અને કચરો કાઢી-કાઢીને થાક્યાં, કોઈક સારી જગ્યાએ નવું ઘર બનાવને તો બધા સુખચેનથી રહી શકીએ!